ईसा मसीह ने कहा था कि धन्य हैं वह इंसान जो कतार में आखिरी होने में समर्थ है. लेकिन हम अपने बच्चों को अव्वल बनाने के फेर में ये भूल जाते हैं कि जीवन की पहली सीढ़ी पर ही हम उनके जीवन में ऐसा जहर घोल देते हैं कि बच्चा बचपन में प्यार और लगाव की भाषा भूलकर प्रतिद्वंद्विता की भाषा सीख जाता है. क्लास में अव्वल तो एक ही आ सकता है. रियलिटी शो में टॉप एक ही कर सकता है. लेकिन जो दौड़ में पीछे छूट जाते हैं उनके बारे में कौन सोचता है? वे लोग भी अपने ही हैं. बाद में उनका दुख-दर्द कौन बांटता है?